## Pravilnik o kriterijima i načinu povećanja opsega udjela Europskih audiovizualnih djela neovisnih proizvođača

### NN 47/2008 (25.4.2008.), Pravilnik o kriterijima i načinu povećanja opsega udjela Europskih audiovizualnih djela neovisnih proizvođača

# VIJEĆE ZA ELEKTRONIČKE MEDIJE

**1603**

Na temelju članka 31. stavka 2. Zakona o elektroničkim medijima (»Narodne
novine«, broj 122/03, 79/07 i 32/08), Vijeće za elektroničke medije na 178.
sjednici održanoj 17. travnja 2008. godine donijelo je sljedeći

## PRAVILNIK

### O KRITERIJIMA I NAČINU POVEĆANJA OPSEGA UDJELA EUROPSKIH AUDIOVIZUALNIH DJELA NEOVISNIH PROIZVOĐAČA

Članak 1.

Ovim Pravilnikom propisuju se kriteriji i način povećanja opsega udjela
europskih audiovizualnih djela neovisnih proizvođača u programima nakladnika
televizijske djelatnosti za koje je nadzorom utvrđeno da u prvoj godini nadzora
nisu ostvarili udio tih djela propisan Zakonom o elektroničkim medijima (u
daljnjem tekstu: Zakon).

Članak 2.

(1) Nakladnik televizijskog programa mora nastojati da europska audiovizualna
djela neovisnih proizvođača čine najmanje 10% njegovog godišnjeg vremena
objavljivanja.
(2) U godišnje vrijeme objavljivanja ne ubraja se vrijeme namijenjeno vijestima,
športskim događajima, igrama, oglašavanju, teletekstu i teletrgovini.
(3) Najmanje polovica europskih audiovizualnih djela neovisnih proizvođača mora
biti proizvedena u posljednjih pet godina.
(4) Odredbe ovoga Pravilnika ne primjenjuju nakladnici koji imaju koncesiju
lokalne razine i nsu povezani u nacionalnu mrežu.

Članak 3.

Nakladnik koji u prvoj godini nadzora ne postigne opseg udjela europskih
audiovizualnih djela neovisnih proizvođača propisan Zakonom, mora svake godine
povećati udio tih djela u odnosu na tu godinu sukladno kriterijima i načinu
utvrđen ovim Pravilnikom.

Članak 4.

(1) U drugoj godini nadzora nakladnik mora postići da europska audiovizualna
djela neovisnih proizvođača čine 10% njegovog godišnjeg vremena objavljivanja te
taj udio povećati za još četvrtinu onoga postotka koji mu je u prvoj godini
nadzora nedostajao do propisanog udjela od 10%.
(2) U sljedeće tri godine nadzora nakladnik mora postići da europska
audiovizualna djela neovisnih proizvođača čine 10% njegovog godišnjeg vremena
objavljivanja te taj udio svake godine povećati za još četvrtinu onoga postotka
koji mu je u prvoj godini nadzora nedostajao do propisanog udjela od 10%.

Članak 5.

(1) Nakladnik koji ni u drugoj godini nadzora ne postigne udio europskih
audiovizualnih djela neovisnih proizvođača na način propisan Zakonom i ne poveća
ga na način propisan člankom 4. stavkom 1. ovoga Pravilnika, mora u trećoj
godini nadzora postići da europska audiovizualna djela neovisnih proizvođača
čine 10% njegovog godišnjeg vremena objavljivanja te taj udio povećati za
cjeloviti postotak koji mu je u drugoj godini nadzora nedostajao do propisanog
većinskog udjela, kao i za još četvrtinu onoga postotka koji mu je u prvoj
godini nadzora nedostajao do propisanog udjela od 10%.
(2) U slučaju iz prethodnoga stavka, obaveza nadoknađivanja triju preostalih
četvrtina onoga postotka koji je nakladniku u prvoj godini nadzora nedostajao do
propisanog udjela od 10% prenosi se na četvrtu, petu i šestu godinu nadzora.

Članak 6.

Ukoliko nakladnik u trećoj ili bilo kojoj sljedećoj godini nadzora ne postigne
udio europskih audiovizualnih djela na način propisan Zakonom i ne poveća ga na
način propisan člankom 4. stavkom 1. ovoga Pravilnika, mora u sljedećoj godini
nadzora postići da europska audiovizualna djela čine 10% njegovog godišnjeg
vremena objavljivanja te taj udio povećati za cjelovite postotke koji su mu u
svakoj prethodnoj godini nadzora nedostajali do propisanog udjela od 10%, kao i
za još četvrtinu onoga postotka koji mu je u prvoj godini nadzora nedostajao do
propisanog udjela od 10%.

Članak 7.

(1) Ako nakladnik u prvoj godini nadzora nije ostvario da je najmanje polovica
europskih audiovizualnih djela neovisnih proizvođača proizvedeno u posljednjih
pet godina, ukupnim ostvarenim udjelom europskih audiovizualnih djela neovisnih
proizvođača smatrat će se isključivo udvostručen udio onih europskih
audiovizualnih djela neovisnih proizvođača koja su proizvedena u posljednjih pet
godina.
(2) U slučaju da tako izračunat udio europskih audiovizualnih djela neovisnih
proizvođača ne čini najmanje 10% nakladnikovog godišnjeg vremena objavljivanja,
primjenit će se odredbe članka 4., 5. i 6. ovoga Pravilnika.

Članak 8.

(1) Opseg udjela europskih audiovizualnih djela neovisnih proizvođača utvrđuje
se nadzorom koji provodi Agencija za elektroničke medije.
(2) Prva godina nadzora opsega udjela europskih audiovizualnih djela neovisnih
proizvođača je 2008. godina.

Članak 9.

Ovaj Pravilnik stupa na snagu osmog (8) dana od dana objave u »Narodnim
novinama«.

Klasa: 612-12/08-03/0008
Ubroj: 567-01/08-02
Zagreb, 18. travanj 2008.

Predsjednik Vijeća
**mr. sc. Denis Peričić**, v. r.

Pravilnik, NN 47/2008-1603
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)